NER วิ่งต่อ 4% เดินหน้าทำ “ออลไทม์ไฮ” โบรกมองกำไรปี 64 โต 88% ชูเป้า 9.50 บ.
NER บวกเกือบ 4% โบรกชู PE ต่ำ - ปันผลสูง กำไรปีนี้โต 88% รับบาทอ่อน - ออเดอร์ทะลัก พร้อมแนะ “ซื้อ” ราคาเป้าหมาย 9.50 บ.
19 ก.ค. 2564

ผู้สื่อข่าวรายงานว่า ราคาหุ้น บริษัท นอร์ทอีส รับเบอร์ จำกัด (มหาชน) หรือ NER ณ เวลา 8.55 น. อยู่ที่ระดับ 8.55 บาท บวก 0.30 บาท หรือ 3.64% สูงสุดที่ระดับ 8.60 บาท ต่ำสุดที่ระดับ 8.10 บาท ด้วยมูลค่าการซื้อขาย 308.86 ล้านบาท

ด้าน บล.เอเซีย พลัส ระบุในบทวิเคราะห์ มองเป็นหุ้นกลุ่มส่งออกยางพาราที่ได้ประโยชน์จากเงินบาทอ่อน นอกจากนี้ ปัจจัยเศรษฐกิจโลกฟื้นตัวยังหนุนคำสั่งซื้อจากลูกค้าใหม่และเก่าเพิ่มขึ้นต่อเนื่อง หนุนแนวโน้มธุรกิจยางพาราของ NER จะเติบโตชัดเจนต่อจากนี้
โดยคาดกำไรสุทธิปี 64-65 จะเพิ่มขึ้นถึง 87.5% และ 17.4% ตามลำดับ จากแนวโน้มปริมาณขายยางพาราและทิศทางราคายางพาราเพิ่มขึ้น
ทั้งนี้ ฝ่ายวิจัยกำหนดราคาเหมาะสมพื้นฐาน (FV) ปี 64 เท่ากับ 9.50 บาท อิง PER 10 ราคา หุ้นปัจจุบันมีค่า PER เพียง 7 เท่า และคาดหวัง Dividend yield ได้กว่า 5% ต่อปี